Ul levr gant 2 Cd d'e heul zo deut er-maez nevez 'zo. Ennañ zo sketchoù,  geriaouegoù, e degouezhioù pennañ ar vuhez da aesaat an darempredoù gant ar re gozh e brezhoneg. Diwanet 'oa ar soñj-se e Bro Lesneven. Broudet e oa bet gant Kuzul an Departamant un obererezh sokial war an tem : « Ar brezhoneg, ul liamm sokial evit an dud en tu all da dri-ugent vloaz e Bro Lesneven ». Bodet 'oa bet skoazellerien sokial, tud an ospitalioù, medisined, tier retretidi, servijoù sokial Kuzul an Departamant, tud eus Ti ar Vro ha kement 'zo da gas da benn ar raktres-se. Merzhet 'oa bet gant kalz tud  penaos e rae mil-vat d'ar re gozh klevet yezh o bugaleaj. Ur c'heriaoueg 'oa bet savet da gentañ penn. Met dav 'oa mont pelloc'h ! Graet 'oa bet tro an holl a zaremprede tud kozh e Bro Lesneven. « Ur frazenn pe ur ger brezhoneg a gustum aesaat an darempredoù » eme Reun Treger, rener Ti ar Vro Bro Leon e Lesneven zo e penn ar raktres. Selaouomp ivez testeni Béatrice Léon-Habasque, klañvdiourez evit ar re gozh en ospital Lesneven : «Dalc'het em eus soñj eus ur vaouez klañv gant Alzheimer ha ne gave ket hent he  c'hambr en-dro, ne oa ket gouest da wiskañ he dilhad na d'en em walc'hiñ he-unan kennebeut. Met bewech ma veze komzet brezhoneg outi e responte d'an holl c'houlennnoù, c'hoarzhin a rae, rannañ a rae gant ar re gozh all neuze. Dre ar brezhoneg e oa deuet a-benn da vont en tu all d'ar c'hleñved ha dihunet e oa bet enni eñvorennoù an amzer dremenet a roe ur ster d'ar pezh a veve-hi ». Fromus eo seurt testenioù. Diwar ezhommoù neuze eo deut al levr hag an daou Cd, ezhommoù gwelet gant tud a vicher goude ur  stummadur holl asambles. Renablet 'oa bet neuze degouezhioù ar vuhez pemdeziek, ha lakaet e-barzh ar jeu tud all ouzhpenn, an ADMR, ur c'hine, klañvdiourien psi, tud an MSA ha « les visiteurs bénévoles ».